### NN 75/2022 (1.7.2022.), Odluka o naknadi za razvoj društva Vode Vrbovsko d.o.o. za vodoopskrbu i odvodnju, Vrbovsko

Vode Vrbovsko d.o.o.

1113

Na temelju članka 52. Zakona o financiranju vodnoga gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17, 66/19), članka 23. stavka 1. podstavka 4. Zakona o vodnim uslugama (»Narodne novine« 66/19) te članaka 20. i 23. Izjave o osnivanju društva s ograničenom odgovornošću Vode Vrbovsko d.o.o. Vrbovsko, Skupština trgovačkog društva Vode Vrbovsko d.o.o. na 42. sjednici održanoj 14. lipnja 2022. godine, donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi utvrđuje se obveza plaćanja naknade za razvoj javne vodoopskrbe i javne odvodnje (u daljnjem tekstu: naknada za razvoj) na području Grada Vrbovskog te se utvrđuju obveznici plaćanja, visina naknade, način obračuna i naplate, namjena prikupljenih sredstava od naknade, prava i obveze javnog isporučitelja vodne usluge javne vodoopskrbe i usluge javne odvodnje Vode Vrbovsko d.o.o. (u daljnjem tekstu: Isporučitelj), te nadzor nad obračunom i naplatom naknade za razvoj.

Članak 2.

Obveznik plaćanja naknade za razvoj je obveznik plaćanja cijene vodne usluge na vodoopskrbnom području Grada Vrbovskog uz koju se obračunava naknada za razvoj.

Članak 3.

Osnovica za obračun naknade za razvoj je jedinica mjere isporučene vodne usluge, odnosno jedan metar kubni isporučene vode (1 m³).

Prema vrsti namjene za koju se koriste sredstva prikupljena od naknade za razvoj utvrđuju se:

a) Naknada za razvoj A – koristi se za javnu vodoopskrbu

b) Naknada za razvoj B – koristi se za javnu odvodnju (kanalizacija).

Članak 4.

Naknada za razvoj obračunava se putem računa za vodnu uslugu na kojemu se zasebno iskazuje.

Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj (naknade za razvoj A i B) koju je obveznik dužan platiti predstavlja umnožak isporučene vodne usluge i iznosa naknade utvrđene sukladno članku 5. ove Odluke.

Članak 5.

Visina naknade za razvoj utvrđuje se na cijelom području nadležnosti Isporučitelja za sve kategorije korisnika/obveznika plaćanja usluge javne vodoopskrbe kako slijedi:

a) Naknada za razvoj A: 0,91 kn/m³ isporučene vode

b) Naknada za razvoj B: 1,00 kn/m³ isporučene vode.

Način i rokovi uplate naknade za razvoj određuju se sukladno odluci o cijeni vodnih usluga koju donosi Isporučitelj.

Članak 6.

Naknada za razvoj prihod je Isporučitelja.

Isporučitelj je obvezan prikupljenu naknadu za razvoj evidentirati u svojim poslovnim knjigama, i to naknadu za razvoj A na posebnom kontu (poziciji), a naknadu za razvoj B na posebnom kontu (poziciji).

Isporučitelj je obvezan izraditi i dostaviti godišnje izvješće o obračunatim iznosima naknade za razvoj te o prikupljenim i utrošenim sredstvima od naknade za razvoj Skupštini Isporučitelja.

Članak 7.

Prihodi od naknade za razvoj koriste se sukladno planu gradnje komunalnih vodnih građevina iz Zakonu o vodama na vodoopskrbnom području Isporučitelja za financiranje gradnje komunalnih vodnih građevina javne vodoopskrbe (naknada za razvoj A) i javne odvodnje (naknada za razvoj B).

Način raspoređivanja i utroška prikupljenih sredstava naknade za razvoj za financiranje izgradnje objekata iz stavka 1. ovog članka, određuje se godišnjim investicijskim programom koji donosi Skupština Isporučitelja na prijedlog Uprave Isporučitelja, a sve sukladno Planu gradnje vodnih građevina iz stavka 1. ovog članka.

Članak 8.

Nadzor nad naplatom i trošenjem sredstava naknade za razvoj provodi Skupština Isporučitelja.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Stupanjem na snagu ove Odluke prestaje važiti Odluka o plaćanju naknade za razvoj objavljena u Službenim novinama Primorsko--goranske županije broj 27 od 18. rujna 2014. godine.

Članak 11.

Ova Odluka stupa na snagu prvoga dana od dana objave u »Narodnim novinama«.

Ova Odluka objavit će se u »Narodnim novinama« i bit će dostavljena Vijeću za vodne usluge.

Klasa: 024-01/22-02/2

Urbroj: 2193-08-05-22-6

Vrbovsko, 14. lipnja 2022.

Vode Vrbovsko d.o.o.
 predsjedavajući Skupštine
 Dražen Mufić, dipl. ing, v. r.